Hans Christian Schmidt (V), 2007-01-19:
Nu vil jeg bare sige, at hvis jeg kender ordførerne for forligspartierne ret, så tror jeg ikke, det varer 1 år, inden de ønsker at diskutere, hvordan det går.
Det plejer at gå betydelig hurtigere, så det skal nok ske igen, at vi følger godt op på det, og det synes jeg er fint.
Må jeg ikke bare sige til hr. Ole Glahn: Jeg har været 20 år i en kommunalbestyrelse, og det har været en god tid.
Jeg skal bare hilse og sige, at længe før man diskuterede noget om kommunalreform, diskuterede man skolenedlæggelser.
Den debat har kørt i så mange år, og det har altid været en diskussion, man har haft ude i byrådene og kommunalbestyrelserne.
Der, hvor man ikke har ønsket at nedlægge dem, er de blevet, og der, hvor man har ønsket at nedlægge dem, er de blevet nedlagt.
Det bestemmer kommunalpolitikerne.
Jeg vil hjertens gerne deltage i en kommunalpolitisk debat om, hvordan og hvorledes sådan noget foregår, om hvad man kan prioritere og ikke prioritere.
Jeg vil ikke blande mig i, hvad kommunerne gør i dag, men selve debatten om, hvordan man prioriterer, vil jeg da også godt have lov til at deltage i efter 20 år i en kommunalbestyrelse, hvor man har lyttet til meget af det, der er blevet sagt.
Men de ideer, der kommer, har jo været diskuteret altid og har ingenting med den nye kommunalreform at gøre.
Lad mig lige først sige om det med økologi: Hr. Kristen Touborg ved da godt, at man ikke kan stå her og love det, medmindre det var sådan, at det var forligspartiernes ordførere i Fødevareudvalget, der vedtager hele finansloven.
Det er jo ret kendt, at der er flere, og derfor skal man da selvfølgelig finde ud af, om det her er midler, man kunne omprioritere på landdistriktsprogrammet.
Så skal vi nok finde ud af det.
Skulle der være midler, der går længere ud end det, skal man da selvfølgelig ind og have det forhandlet.
Det gælder for ethvert andet forhold, så der er ingen grund til at lade, som om det kunne være anderledes, det er den eneste måde, det kan være på.
Det er uansvarligt, hvis man står her og siger fra talerstolen, at den er hjemme.
Det skal man lade være med.
Må jeg så ikke bare sige til det sidste, at jeg har hørt, at hr. Kristen Touborgs vigtigste landdistriktspolitik og den store vision er: Vi må have forklaret, at 1,1 mia. er større end 560 mio. Og jeg må sige til hr. Kristen Touborg, at det tror jeg faktisk at de fleste ved, men tankevækkende er det.
Jeg har jo længe fortalt, at sådan var det, og at der bl.a. forsvandt nogle penge, fordi der blev lavet en reform, og den er alle underlagt, både dem, der kan lide EU, og dem, der ikke kan lide EU.
Der bruges 560 mio. kr., fordi vi kommer for sent i gang, og så bruger vi de penge i årene bagefter.
Jeg siger bare, at det i grunden er tankevækkende, at det i hvert fald ikke er noget af det, jeg hørte derude, som tager megen tid; man er bare interesseret i, om man får de 6,2 mia. kr.
Nu vil jeg først sige, det er mærkeligt at diskutere landbrugsstøtten i sammenhæng med et landdistriktsprogram, for de har sådan set ingenting med hinanden at gøre.
Når jeg er udeomkring i landet, som hr. Jens Peter Vernersen siger, så diskuterer vi meget lidt spørgsmålet om de 550 mio. kr.
Men jeg kan jo høre, at hele oppositionen har fokuseret på at sige, at dansk landdistriktspolitik består i at fortælle folk, at dengang ministeren rejste rundt første gang – da havde vi også mere tid til det, nu er vi kommet i bekneb med tid i 2007 – var tallet et andet, selv om det, der bliver brugt over 7 år, er det samme.
Jeg tror altså, det er sådan en diskussion, vi har helt for os selv herinde.
Jeg kan i hvert fald sige, at det, man interesserer sig for, når jeg skal forklare udeomkring, er: Bliver de 6,2 mia. kr. brugt, eller bliver de ikke brugt?
De bliver brugt.
Og med hensyn til, om det bliver det ene år eller det andet år, tror jeg, at folk har en stor nok indsigt i økonomi til at kunne sige, at de sådan set hellere vil have, at der er flere penge, som man kan få lov til at bruge, når man rigtig er kommet i gang og i omdrejningshøjde, end at de vil have dem fra starten af.
Jeg må bare skuffe: Det er altså en diskussion, der nærmest ikke er til stede.